20.5.2022 г.
BG
Официален вестник на Европейския съюз
C 205/33 Четвъртък, 11 ноември 2021 r.
33. отбелязва, че закрилата на промишления дизайн по отношение на части, използвани за поправка на сложни продукти, е само частично хармонизирана; посочва, че някои държави членки вече са въвели „изключение за резервни части“ или „клауза за поправка“ в своето законодателство, което позволява съставни части на сложни продукти да се произвеждат и продават, без да се нарушават правата върху интелектуалната собственост; отбелязва, че това създава разпокъсаност на вътрешния пазар и правна несигурност; поради това призовава Комисията да включи в своето бъдещо предложение „клауза за поправка“, която ще допринесе за подпомагане на прехода към по-устойчива и по-екологосъобразна икономика и ще избегне нарушенията на конкуренцията; 34. счита, че системата на ЕС за закрила на промишления дизайн следва да бъде приведена в съответствие със системата на ЕС за търговските марки, за да се даде възможност на притежателите на промишлени дизайни да възпрепятстват навлизането на стоки, нарушаващи права върху промишлен дизайн, на митническата територия на ЕС, тъй като свързаните с търговските марки права са приложими спрямо нарушаващи права стоки, които преминават през ЕС, докато свързаните с промишления дизайн права не са приложими; призовава Комисията да отстрани този пропуск при преразглеждането на законодателството в областта на промишления дизайн и да даде възможност на притежателите на марки да прекратят проектирането на фалшификати, преминаващи транзитно през ЕС; 35. изразява убеждение, че закрилата на промишлените дизайни следва да се предлага по еднакъв начин в целия единен пазар, и предлага Комисията да обмисли възможността за постигане на съгласуваност между Регламента относно промишления дизайн и Директивата относно промишления дизайн на Общността с оглед на това, да се създаде по-голяма правна сигурност; Борба с нарушенията на ПИС 36. посочва, че фалшифицираните стоки, като например фалшифицираните лекарства или фалшивите лични предпазни средства или маски в контекста на здравни кризи като пандемията от COVID-19, представляват сериозни заплахи за здравето и безопасността на гражданите на ЕС и могат сериозно да навредят на общественото здраве; подчертава, че макар дейностите по надзор на пазара да имат за цел да защитават обществените интереси като цяло, докато фалшифицираните продукти са свързани със закрилата на частни ПИС, съществува тясна връзка между фалшифицираните продукти и рисковете за здравето и безопасността на потребителите; 37. подчертава, че през 2016 г. до 6,8 % от вноса в ЕС, или парична стойност в размер на 121 милиарда евро, са представлявали фалшиви стоки, и че тяхното наличие на единния пазар е причинило преки загуби при продажбите на стойност 50 милиарда евро и преки загуби на работни места от порядъка на 416 000 работни места за периода 2013— 2017 г. (19); посочва, че нарушаването на ПИС води до ниско ниво на риск както по отношение на вероятността от разкриване, така и по отношение на санкцията, ако бъдат открити; настоятелно призовава държавите членки, заедно с Комисията, митническите органи, Агенцията на ЕС за сътрудничество в областта на правоприлагането (Европол), Интерпол и правоприлагащите органи, да координират стратегиите и да разработят ефективни и възпиращи санкции, по-специално с цел ограничаване на количеството опасни продукти, предоставяни на обществеността, и борба с фалшифицирането и пиратството, особено когато то е свързано с организираната престъпност; 38. изразява съжаление относно значителното използване на интернет за разпространението на фалшифицирани продукти, незаконно съдържание и услуги, нарушаващи ПИС, със значителни неблагоприятни последици за производствената промишленост на ЕС, както и за секторите на творчеството, културата и спорта; приветства предложението на Комисията за законодателен акт за цифровите услуги; подчертава факта, че принципът „познавай бизнес клиента си“ и системата на доверени податели биха допринесли в огромна степен за борбата срещу фалшифицирането и че изкуственият интелект и блоковата верига биха могли да играят важна роля за справянето с фалшифицирани и пиратски стоки, които са на разположение онлайн, както и за засилено прилагане на ПИС по цялата верига на доставки; поради това подкрепя използването на нови технологии за борба с нарушенията на ПИС и приветства основаните на факти публикации, изготвени от Обсерваторията на EUIPO във връзка с това; 39. признава големия потенциал на технологиите на блоковата верига за регистрацията и закрилата на ПИС; подчертава, че системите на блоковата верига могат да спомогнат за гарантиране на сигурността на веригата на доставки чрез проследимост, като гарантират безопасност и сигурност на всички стъпки срещу рисковете от фалшифициране на всяко ниво от веригата на доставки; отбелязва, по-специално по отношение на регистрацията на ПИС, необходимостта службите за интелектуална собственост (СИС) да приемат технически стандарти за своите решения относно блоковата верига, за да стане възможна оперативната съвместимост; подчертава, че изкуственият интелект и свързаните с него технологии, използвани за процедурата по регистрация за предоставяне на ПИС, не могат да бъдат заместител на прегледа, извършван от човек за всеки отделен случай, за да се гарантират качеството и справедливостта на решенията;
(19)
EUIPO, 2020 Status Report on IPR infringement: average annual figures (Доклад за положението във връзка с нарушенията на ПИС, 2020 г.: средногодишни стойности), 2013 — 2017 г.